PATVIRTINTA

Kauno miesto savivaldybės

administracijos direktoriaus

2025 m. kovo 27 d.

įsakymu Nr. A-341

**KVIETIMAS TEIKTI TRUMPALAIKIŲ PROJEKTŲ PARAIŠKAS PAGAL SRITIES „VAIKŲ IR JAUNIMO ĮGALINIMAS IR UŽIMTUMAS“ PRIORITETĄ „ĮVAIRIAPUSIS MOKINIŲ KOMPETENCIJŲ PLĖTOJIMAS“ NR. 2025-4-4.1-2**

|  |  |  |
| --- | --- | --- |
| Eil. Nr. | Sąlygos | Aprašymas |
| 1. | Sritis | Sritis „Vaikų ir jaunimo įgalinimas ir užimtumas“ |
| 2. | Prioritetai ir tinkamos veiklos | Prioritetas „Įvairiapusis mokinių kompetencijų plėtojimas“.  Veiklos pagal šį prioritetą – vasaros ir (arba) dienos stovyklų, skatinančių įvairiapusį mokinių kompetencijų plėtojimą, organizavimas 4 punkte nurodytoms tikslinėms grupėms. Mokinių stovyklos gali būti dieninės (veiklų trukmė per dieną ne trumpesnė kaip 8 val.) ir (ar) su nakvyne (veiklų trukmė per dieną ne trumpesnė kaip 8 val.) (toliau – stovyklos). Pirmumas teikiamas stovykloms, integruojančioms ne mažiau kaip 30 proc. 4.2 papunktyje nurodytos tikslinės grupės asmenų. Stovyklos (pamainos) trukmė – nuo 5 iki 14 kalendorinių dienų. Vienas mokinys gali stovyklauti ne daugiau kaip vienoje stovykloje.  Pareiškėjas turi įsivertinti galimybę projekto veiklas vykdyti kitose saugiose sklaidos platformose (pvz., virtualioje erdvėje), jei dėl nepaprastosios padėties, ekstremaliosios situacijos ar karantino yra taikomos vaikų užimtumo organizavimo rekomendacijos ar apribojimai |
| 3. | Projektų veiklų vykdymo vieta | Projektų veiklų vykdymo vieta – Lietuvos Respublikos teritorija |
| 4. | Tikslinė grupė | 4.1. Kauno miesto bendrojo ugdymo mokyklų 1–11 klasių mokiniai.  4.2. Mokiniai, nurodyti 4.1 papunktyje ir esantys jautresnėje socialinėje situacijoje:  4.2.1. mokiniai iš socialinės rizikos šeimų, vaikai, kuriems taikoma minimali priežiūra, vaikai, kuriems buvo taikoma vidutinė priežiūra, vaikai, kuriems nustatyta laikinoji ir (ar) nuolatinė globa;  4.2.2. mokiniai iš šeimų, kurios gauna piniginę socialinę paramą (tik socialinė pašalpa) pagal Lietuvos Respublikos piniginės socialinės paramos nepasiturintiems gyventojams įstatymą;  4.2.3. mokiniai, gaunantys paramą mokiniams pagal Lietuvos Respublikos socialinės paramos mokiniams įstatymą (parama mokinio reikmenims įsigyti arba nemokamas maitinimas, išskyrus Įstatymo 5 straipsnio 3 dalyje nurodytus atvejus);  4.2.4. mokiniai iš daugiavaikių šeimų ir (arba) minimalias pajamas gaunančių šeimų (pagal Lietuvos Respublikos išmokų vaikams įstatymą);  4.2.5. mokiniai, turintys specialiųjų ugdymosi poreikių;  4.2.6. mokiniai, turintys negalią (iki 23 metų);  4.2.7. mokiniai, esantys sunkioje situacijoje (pagal ugdymo įstaigos vaiko gerovės komisijos rekomendaciją);  4.2.8. mokiniai pagal Savivaldybės administracijos tarpinstitucinio bendradarbiavimo koordinatoriaus (po svarstymo Savivaldybės vaiko gerovės komisijoje) siūlymą;  4.2.9. mokiniai, lankantys vaikų dienos centrus.  Projekte nurodytos tikslinės grupės atranka turės būti vykdoma viešai, iš anksto suderinus su Savivaldybės administracijos Švietimo skyriumi, elektroniniu būdu adresu www.kaunas.lt |
| 5. | Finansavimas | 5.1. Projektui įgyvendinti Savivaldybė gali skirti lėšų, kurios padengtų iki 80 proc. tinkamų finansuoti projekto išlaidų. Ne mažiau kaip 20 proc. išlaidų turi padengti pareiškėjo (jo paties arba partnerių (rėmėjų) įnašas. Tėvų įnašas negali padengti (kompensuoti) pareiškėjo privalomo indėlio. 4.1 papunktyje nurodytos tikslinės grupės vaikų tėvų įnašas (jeigu bus renkamas) negali būti didesnis kaip 15 Eur už dieną, jis turi būti suderintas su Savivaldybės administracijos Švietimo skyriumi ir įtrauktas į ataskaitas. Projekto finansavimo paraiškoje nurodydamas informaciją apie projekto finansavimą ir planuojamus projekto pajamų šaltinius, pareiškėjas iš anksto turi numatyti, ar bus renkamas tėvų įnašas; jeigu tėvų įnašas bus renkamas – paraiškoje nurodyti įnašo dydį ir paaiškinti, kaip bus užtikrinta, kad renkant tėvų įnašą veiklų finansavimas nesidubliuos. Prašymai dėl tėvų įnašo rinkimo, pateikti po paraiškos vertinimo, nebus priimami. Bendras dienos įkainis (Savivaldybės skiriama suma ir tėvų įnašas) negali viršyti 5.2 papunktyje nurodytų maksimalių vieno vaiko išlaikymo stovykloje įkainių.  5.2. Maksimalus vieno vaiko išlaikymo stovykloje dienos įkainis – ne daugiau kaip 40 Eur (edukacinių ir kitų veiklų vykdytojų darbo užmokestis, maitinimo, transporto išlaidos, išlaidos, tiesiogiai susijusios su projekto veiklomis, – edukacinių veiklų išlaidos, kanceliarinės, higienos ir kt. prekės), stovykloje su nakvyne – ne daugiau kaip 50 Eur (edukacinių ir kitų veiklų vykdytojų darbo užmokestis, maitinimo, transporto, apgyvendinimo išlaidos, išlaidos, tiesiogiai susijusios su projekto veiklomis, – edukacinių veiklų išlaidos, kanceliarinės, higienos ir kt. prekės). Jeigu reikia, 4.2 papunktyje nurodytai tikslinei grupei turi būti užtikrintos socialinės priežiūros paslaugos.  5.3. Organizuojamos stovyklos ir su jomis susijusios paslaugos 4.2 papunktyje nurodytai tikslinei grupei turi būti nemokamos.  5.4. Rekomenduojama 15 vaikų grupei skirti ne mažiau kaip 1 vadovą, 15 neįgalių vaikų grupei – ne mažiau kaip 2 vadovus.  5.5. Stovyklos turi vykti 2025 m. birželio–rugpjūčio mėnesiais. Pradinių klasių mokiniams nuo birželio 10 d., penktų klasių ir vyresniems mokiniams – nuo birželio 25 dienos. Vėliausia projekto įgyvendinimo pabaigos data – 2025 m. spalio 31 diena |
| 6. | Reikalavimai pareiškėjui | 6.1. Projektų paraiškas gali teikti Lietuvos Respublikos įstatymų nustatyta tvarka įregistruoti pelno nesiekiantys juridiniai asmenys (nevyriausybinės organizacijos, asociacijos, viešosios įstaigos, labdaros ir paramos fondai, jaunimo ar su jaunimu dirbančios organizacijos ir kt., išskyrus biudžetines įstaigas), turintys darbo su jaunimu ir (ar) vaikais patirties, ir (ar) patirties organizuojant, teikiant jaunimui ir (ar) vaikams skirtas paslaugas.  6.2. Pareiškėjas teisės aktų nustatyta tvarka iki paraiškos pateikimo dienos turi būti tinkamai atsiskaitęs už skirtų Savivaldybės lėšų (jeigu buvo skirta) panaudojimą.  6.3. Finansavimas pareiškėjui negali būti skiriamas, jeigu:  6.3.1. pareiškėjas yra bankrutavęs, bankrutuojantis, likviduojamas ar laikinai sustabdęs veiklą;  6.3.2. pareiškėjas paraiškoje arba jos prieduose pateikė klaidinančią informaciją;  6.3.3. yra įsiteisėjęs teismo sprendimas dėl pareiškėjo kitos sutarties dėl paramos skyrimo iš Europos Sąjungos, Europos ekonominei erdvei priklausančių Europos laisvosios prekybos asociacijos valstybių arba Lietuvos Respublikos biudžeto lėšų pažeidimo;  6.3.4. pareiškėjas bandė gauti konfidencialios informacijos arba daryti įtaką Savivaldybės atstovams, projektų paraiškų atrankos ir finansavimo komisijos nariams ar ekspertams paraiškų vertinimo ir atrankos procesų metu;  6.3.5. pareiškėjas (jei jo projektui 5 metų laikotarpiu buvo skirta Savivaldybės lėšų) netinkamai vykdė sutartinius įsipareigojimus;  6.3.6. yra pagrįstų duomenų apie tai, kad pareiškėjas 5 metų laikotarpiu sudarydamas arba vykdydamas bet kokias sutartis su Savivaldybe, teikė Savivaldybei klaidingus duomenis.  6.4. Pareiškėjas privalo užtikrinti, kad perkant prekes, paslaugas Kauno miesto savivaldybės lėšomis būtų laikomasi Lietuvos Respublikos viešųjų pirkimų įstatymo (jeigu pareiškėjas yra perkančioji organizacija), kitų įstatymų ir teisės aktų nustatytos tvarkos, tiekėjų lygiateisiškumo, skaidrumo ir nešališkumo principų. Jei pareiškėjas nėra perkančioji organizacija, jam atliekant pirkimus rekomenduojama vadovautis savo patvirtintomis neperkančiosios organizacijos pirkimo taisyklėmis.  6.5. Pareiškėjas paraišką gali teikti individualiai arba su projekto partneriu (-iais), kuris (-ie) turi būti nurodytas (-i) paraiškoje.  6.6. Projekto partneriu (-iais) laikomi pelno nesiekiantys juridiniai asmenys (nevyriausybinės organizacijos, asociacijos, viešosios įstaigos ir kt.), biudžetinės įstaigos (išskyrus Savivaldybės biudžetines įstaigas).  6.7. Jeigu paraiška teikiama kartu su projekto partneriu (-iais), pareiškėjas, prieš pasirašydamas Savivaldybės lėšų naudojimo sutartį, turi sudaryti su projekto partneriu (-iais) jungtinės veiklos (partnerystės) sutartį.  6.8. Projekto partnerių skaičius nėra ribojamas, tačiau pareiškėjas, kviesdamas projekto partnerius veikti kartu, privalo įvertinti projekto partnerio būtinumą ir su tuo susijusius valdymo sunkumus.  6.9. Pareiškėjo ir partnerio (-ių) patiriamoms projekto įgyvendinimo išlaidoms taikomi tokie patys tinkamumo finansuoti reikalavimai.  6.10. Už projekto įgyvendinimą atsakingas pareiškėjas |
| 7. | Paraiškos rengimo ir pateikimo tvarka ir terminai | 7.1. Siekdamas gauti finansavimą, pareiškėjas turi pateikti šiuos dokumentus:  7.1.1. užpildytą programos „Iniciatyvos Kaunui“ projekto finansavimo paraišką, kurios forma patvirtinta Kauno miesto savivaldybės administracijos direktoriaus 2019 m. lapkričio 19 d. įsakymu Nr. A-3742 „Dėl Kauno miesto savivaldybės projektų atrankos ir finansavimo programos „Iniciatyvos Kaunui“ projekto finansavimo paraiškos formos, projekto administracinės atitikties ir tinkamumo vertinimo lapo formos ir naudingumo vertinimo lapo formos patvirtinimo“. Pareiškėjas turi užpildyti kiekvieną paraiškos dalį. Pareiškėjo deklaracija (paraiškos 1 priedas) turi būti pasirašyta pareiškėjo vadovo ar asmens, turinčio teisę veikti pareiškėjo vardu.  Jei projektą numatoma įgyvendinti su partneriu (-iais), turi būti užpildyta ir pasirašyta partnerystės deklaracija (paraiškos 2 priedas). Pareiškėjas atsako už paraiškoje nurodytų duomenų teisingumą;  7.1.2. kitus dokumentus:  7.1.2.1. galiojančių įstatų, registruotų Lietuvos Respublikos juridinių asmenų registre, kopiją ir Lietuvos Respublikos juridinių asmenų registro pagrindinių duomenų išrašo kopiją arba Lietuvos Respublikos juridinių asmenų registro išplėstinio išrašo kopiją (jei paraišką teikia religinė bendruomenė ar bendrija ir jei pareiškėjas neturi savo steigimo dokumentų (statuto ar įstatų), jis turi pateikti savo kompetentingos vadovybės raštą, patvirtinantį, kad pareiškėjas pagal religinės bendrijos kanonus ar statutus turi teisę vykdyti atitinkamą veiklą). Pareiškėjas atsako už šiuose dokumentuose pateiktos informacijos teisingumą;  7.1.2.2. dokumentą, patvirtinantį asmens teisę veikti pareiškėjo vardu, jei pareiškėjui atstovauja ne jo vadovas;  7.1.2.3. pareiškėjo ir kitų finansavimo šaltinių įnašą pagrindžiančius dokumentus;  7.1.2.4. teisėto darbo su vaikais kodą (QR kodą), patvirtinantį, kad asmuo nėra teistas už seksualinio pobūdžio nusikaltimus prieš vaikus ar suaugusius, taip pat už kitus tyčinius sunkius ir labai sunkius nusikaltimus, visų dirbančių / vykdančių bet kokią veiklą ar planuojančių dirbti / vykdyti bet kokią veiklą su vaikais stovyklos metu;  7.1.2.5. kitą informaciją, pagrindžiančią finansavimo reikalingumą ar papildančią projekto aprašymą.  7.2. Paraiška kartu su kitais 7.1 papunktyje nurodytais dokumentais iki kvietimo teikti paraiškas skelbime nurodyto termino pabaigos (7.5 papunktis) teikiama elektroniniu būdu, naudojantis Kauno miesto savivaldybės projektų atrankos ir finansavimo programos „Iniciatyvos Kaunui“ paraiškų informacine sistema (toliau – informacinė sistema), adresu <https://paraiskos.kaunas.lt/vykstantys-konkursai>.  7.3. Jei 7.2 papunktyje nustatytu būdu pateikti paraiškos negalima dėl informacinės sistemos sutrikimo (laikino funkcinių galimybių neužtikrinimo), paraiška, jos priedai ir paraiškos elektroninė versija („Excel“ formatu), įrašyta elektroninėje laikmenoje, teikiama Savivaldybei raštu (per kurjerį), siunčiant paštu arba pristatant į vietą adresu: Kauno miesto savivaldybės administracijos Klientų aptarnavimo ir informavimo skyriaus Asmenų aptarnavimo poskyris, Laisvės al. 96 (5 darbo vieta), užklijuotame voke (pakete), ant kurio turi būti užrašas „Paraiška“, srities ir prioriteto, prie kurių priskiriamas projektas, pavadinimai, pareiškėjo pavadinimas ir adresas. Ranka užpildytos paraiškos nepriimamos.  7.4. Jeigu dokumentai pateikiami užsienio kalba, jie turi būti išversti į lietuvių kalbą.  7.5. Galutinis paraiškos pateikimo terminas – 2025 m. balandžio 21 diena. Jei paraiška teikiama elektroniniu būdu adresu https://paraiskos.kaunas.lt/vykstantys-konkursai, pateikimo data laikoma informacinėje sistemoje pateikimo momentu fiksuota data. Jei paraiška siunčiama paštu (per kurjerį) (esant 7.3 papunktyje nurodytoms aplinkybėms), jos pateikimo data laikoma pašto antspaudo data. Jei paraiška pristatoma į Savivaldybę, jos pateikimo galutinis terminas yra 2025 m. balandžio 21 d. 17 valanda.  7.6. Gautos paraiškos yra registruojamos. Po nustatyto termino ir ne pagal 7.2 ir 7.3 papunkčiuose nustatytas sąlygas pateiktos paraiškos nenagrinėjamos.  7.7. Tas pats pareiškėjas gali teikti tik vieną paraišką pagal tą patį nurodytos srities prioritetą. Jei tas pats pareiškėjas teikia daugiau nei vieną paraišką pagal tą patį prioritetą, kitos vėliau registruotos jo paraiškos yra atmetamos.  7.8. Pasibaigus paraiškų pateikimo terminui, negalima pareiškėjo iniciatyva paraiškos taisyti, tikslinti, pildyti ar pateikti papildomus dokumentus |
| 8. | Tinkamos finansuoti išlaidos | 8.1. Tinkamomis finansuoti išlaidomis gali būti pripažįstamos tik tos išlaidos, kurios yra:  8.1.1. tiesiogiai susijusios su projekto, kuriam skiriamas finansavimas, įgyvendinimu;  8.1.2. būtinos projektui įgyvendinti ir atitikti skaidraus finansų valdymo, sąnaudų efektyvumo principus;  8.1.3. suplanuotos efektyviai ir pagrįstai (atitinkančios realias rinkos kainas, patirtos tik siekiant projekto tikslų);  8.1.4. faktiškai patirtos nuo to 2025 m. ketvirčio, kada yra pasirašoma Savivaldybės lėšų naudojimo sutartis, pradžios iki sutartyje nurodytos projekto įgyvendinimo pabaigos datos, nustatomos ir patikrinamos, taip pat pagrįstos jas įrodančiais dokumentais, atitinkančiais Lietuvos Respublikos teisės aktus ir projekto įgyvendinimo sutartį.  8.2. Pareiškėjas prisiima visą projekto veiklų neįgyvendinimo riziką dėl valstybės teisės aktais nustatytų veiklos ribojimų ar draudimų, esant nepaprastajai padėčiai, ekstremaliajai situacijai, karantinui ir pan., t. y. projekto vykdytojo patirtos pasirengimo projekto veikloms išlaidos ir veiklų vykdymo, kai nepasiekiami joms nustatyti rodikliai, išlaidos nebus pripažintos tinkamomis finansuoti.  8.3. Tinkamos finansuoti projekto vykdymo išlaidos turi sudaryti ne mažiau kaip 80 proc. visų Savivaldybės patvirtintų tinkamų finansuoti išlaidų. Vykdymo išlaidų kategorijai priskiriamos šios išlaidos:  8.3.1. išlaidos projektą vykdančių asmenų darbo užmokesčiui (įskaitant visus privalomus mokesčius);  8.3.2. projekto veiklas vykdančių ar jose dalyvaujančių asmenų kelionių, nakvynės ir dienpinigių išlaidos, neviršijančios pareiškėjo arba jo partnerio valstybės teisės aktais nustatytų normų;  8.3.3. priemonių, prekių, reikmenų ir medžiagų, išskyrus ilgalaikį materialųjį ir nematerialųjį turtą, įsigijimo išlaidos, jeigu jos identifikuojamos ir priskiriamos išskirtinai projekto reikmėms;  8.3.4. projektui įgyvendinti reikiamų paslaugų pirkimo išlaidos, jeigu jos identifikuojamos ir priskiriamos išskirtinai projekto reikmėms;  8.3.5. savanoriškos veiklos išlaidos (maitinimo, pašto, telefono, mokymų, reikalingų priemonių, draudimo, kt.), nustatytos Lietuvos Respublikos savanoriškos veiklos įstatymo įgyvendinimo nutarime, patvirtintame Lietuvos Respublikos Vyriausybės 2024 m. rugsėjo 4 d. nutarimu Nr. 757 „Dėl Lietuvos Respublikos Vyriausybės 2024 m. kovo 27 d. nutarimo Nr. 216 „Dėl įgaliojimų suteikimo įgyvendinant Lietuvos Respublikos savanoriškos veiklos įstatymą“ pakeitimo“;  8.3.6. visos kitos tinkamos finansuoti projekto išlaidos, susijusios su projekto veiklomis ir nepriskiriamos 8.3.1–8.3.5 papunkčiuose nurodytoms išlaidoms.  8.4. Tinkamos finansuoti projekto administravimo išlaidos gali sudaryti iki 20 proc. visų Savivaldybės patvirtintų tinkamų finansuoti išlaidų. Administravimo išlaidų kategorijai priskiriamos šios išlaidos:  8.4.1. projektą administruojančių asmenų (projekto vadovo, projekto administratoriaus ir (ar) kitų su projekto administravimo veikla susijusių specialistų) darbo užmokestis, įskaitant gyventojų pajamų mokestį, socialinio draudimo įmokas ir įmokas į Garantinį fondą. Projekto lėšomis gali būti mokama tik ta darbo užmokesčio dalis, kuri priskiriama tiesiogiai su veiklų įgyvendinimu susijusiam darbui;  8.4.2. asmens, tvarkančio buhalterinę apskaitą, darbo užmokestis, įskaitant gyventojų pajamų mokestį, socialinio draudimo įmokas ir įmokas į Garantinį fondą (jei paslauga neperkama iš buhalterinės apskaitos paslaugas teikiančios įmonės (įstaigos) ar tokias paslaugas savarankiškai teikiančio asmens). Projekto lėšomis gali būti mokama tik ta darbo užmokesčio dalis, kuri priskiriama tiesiogiai su veiklų įgyvendinimu susijusiam darbui;  8.4.3. atlygis už buhalterinės apskaitos paslaugas (jei paslauga perkama iš buhalterinės apskaitos paslaugas teikiančios įmonės (įstaigos) ar tokias paslaugas savarankiškai teikiančio asmens);  8.4.4. kitos projekto administravimo išlaidos – transporto išlaidos, pašto, fakso, telefono, interneto, kopijavimo išlaidos, biuro nuomos ir eksploatavimo išlaidos, kanceliarinių prekių įsigijimo išlaidos ir visos kitos tinkamos finansuoti projekto išlaidos, susijusios su projekto administravimu ir nepriskiriamos 8.4.1–8.4.3 papunkčiuose nurodytoms išlaidoms. Projekto administravimo išlaidoms negali būti priskiriamos išlaidos, tiesiogiai nesusijusios su projektu (biuro nuomos ir eksploatavimo, telefono, kanceliarinių prekių ir kt. išlaidos, priskirtos projektui, išskaičiuojamos iš bendrų organizacijos išlaidų šioms reikmėms, atsižvelgiant į realiai dirbtą laiką įgyvendinant projektą) |
| 9. | Netinkamos finansuoti išlaidos | 9.1. Projekto rengimo išlaidos.  9.2. Baudos, delspinigiai, išlaidos finansinėms nuobaudoms.  9.3. Bylinėjimosi išlaidos.  9.4. Išlaidos paskolų palūkanoms ir skoloms padengti.  9.5. Patalpų, nuosavybės teise priklausančių pareiškėjui ar partneriui, nuomos projekto veiklai išlaidos.  9.6. Išlaidos pastatų ir patalpų remontui.  9.7. Išlaidos sumokėti už paslaugas asmeniui, kai pats asmuo yra tos paslaugos gavėjas ir (arba) teikėjas, išskyrus 8.3.1 papunktyje nurodytą atvejį.  9.8. Projekto įgyvendinimo išlaidos, finansuojamos iš kitų finansavimo šaltinių.  9.9. Išlaidos ilgalaikiam materialiajam ir nematerialiajam turtui įsigyti (pagal Lietuvos Respublikos įstatymus, prie ilgalaikio turto priskiriamas turtas, kuris tarnaus ūkio subjekto veikloje ilgiau negu vienus metus ir kurio įsigijimo vertė viršija 500 Eur).  9.10. Išlaidos, skirtos labdarai ir paramai.  9.11. Išlaidos, projekto biudžete įvardytos kaip nenumatytos išlaidos.  9.12. Išlaidos, skirtos veikloms, kurios bet kokiomis formomis, metodais ir būdais pažeidžia Lietuvos Respublikos Konstituciją, įstatymus ir kitus teisės aktus |
| 10. | Projektų paraiškų atranka ir vertinimas | 10.1. Paraiškos pradedamos vertinti pasibaigus paraiškų priėmimo terminui, kai užregistruojamos visos laiku pateiktos paraiškos.  10.2. Projektų paraiškų vertinimo ir atrankos procedūros vykdomos informacinėje sistemoje vadovaujantis Kauno miesto savivaldybės projektų atrankos ir finansavimo programos „Iniciatyvos Kaunui“ įgyvendinimo tvarkos aprašu, patvirtintu Kauno miesto savivaldybės administracijos direktoriaus 2019 m. lapkričio 5 d. įsakymu Nr. A-3580 „Dėl Kauno miesto savivaldybės projektų atrankos ir finansavimo programos „Iniciatyvos Kaunui“ įgyvendinimo tvarkos aprašo patvirtinimo“ |
| 11. | Savivaldybės planuojami rezultatai pagal prioritetus | Šioje skiltyje nurodytus rezultatus Savivaldybė planuoja pasiekti bendrai per visus savo finansuotus projektus, pasibaigus jų įgyvendinimo laikotarpiui, todėl pareiškėjas, atsižvelgdamas į Savivaldybės planuojamus rezultatus, savo paraiškoje turi numatyti realius savo projektu siekiamus rezultatus.  Pagal prioritetą „Įvairiapusis mokinių kompetencijų plėtojimas“ planuojami rezultatai: stovyklų dalyvių skaičius – 3000, iš to skaičiaus 1000 dalyvių, esančių jautresnėje socialinėje situacijoje |
| 12. | Aktualūs dokumentai | 12.1. Kauno miesto savivaldybės strateginis plėtros planas iki 2030 metų, patvirtintas Kauno miesto savivaldybės tarybos 2022 m. gegužės 24 d. sprendimu Nr. T-251 „Dėl Kauno miesto savivaldybės strateginio plėtros plano iki 2030 metų patvirtinimo“.  12.2. Kauno miesto savivaldybės 2024–2026 metų strateginis veiklos planas, patvirtintas Kauno miesto savivaldybės tarybos 2024 m. vasario 13 d. sprendimu Nr. T-1 „Dėl Kauno miesto savivaldybės 2024–2026 metų strateginio veiklos plano patvirtinimo“.  12.3. Kauno miesto savivaldybės projektų atrankos ir finansavimo programa „Iniciatyvos Kaunui“, patvirtinta Kauno miesto savivaldybės tarybos 2017 m. rugsėjo 12 d. sprendimu Nr. T-563 „Dėl Kauno miesto savivaldybės projektų atrankos ir finansavimo programos „Iniciatyvos Kaunui“ patvirtinimo“.  12.4. Kauno miesto savivaldybės projektų atrankos ir finansavimo programos „Iniciatyvos Kaunui“ įgyvendinimo tvarkos aprašas, patvirtintas Kauno miesto savivaldybės administracijos direktoriaus 2019 m. lapkričio 5 d. įsakymu Nr. A-3580 „Dėl Kauno miesto savivaldybės projektų atrankos ir finansavimo programos „Iniciatyvos Kaunui“ įgyvendinimo tvarkos aprašo patvirtinimo“.  12.5. Kauno miesto savivaldybės administracijos direktoriaus 2019 m. lapkričio 19 d. įsakymas Nr. A-3742 „Dėl Kauno miesto savivaldybės projektų atrankos ir finansavimo programos „Iniciatyvos Kaunui“ projekto finansavimo paraiškos formos, projekto administracinės atitikties ir tinkamumo vertinimo lapo formos ir naudingumo vertinimo lapo formos patvirtinimo“ |
| 13. | Projekto viešinimas | Įgyvendinamas projektas ir pasiekti rezultatai privalo būti viešinami laikantis projekto finansavimo sutartyje nustatytų reikalavimų |
| 14. | Informacijos teikimas | 14.1. Informaciją dėl paraiškų pildymo ir projektų įgyvendinimo teikia Savivaldybės administracijos Strateginio planavimo, analizės ir programų valdymo skyriaus vyriausioji specialistė Karolina Bagočenko, mob. tel. +370 665 91450.  14.2. Informaciją dėl projektų paraiškų turinio (veiklų pobūdžio, veiklų atitikties prioritetams ir kt.) teikia Savivaldybės administracijos Švietimo skyriaus specialistė Jurgita Kveškevičienė, tel. +370 37 42 52 14, ir vedėjo pavaduotojas Artūras Akelaitis, tel. +370 37 34 59 40.  14.3. Užklausos raštu teikiamos el. paštu [iniciatyvos@kaunas.lt](mailto:iniciatyvos@kaunas.lt).  14.4. Dažnai užduodamų klausimų skyrius (DUK) yra tinklalapyje https://paraiskos.kaunas.lt/duk |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_